
Forord

«I bet you like it here», var et slags konstaterende spørsmål jeg møtte forbausende mange ganger da jeg selv for første gang som 17-åring prøvde meg som innvandrer til USA. Spørsmålsstillerne ante lite om hvor fjernt de var fra sannheten. Oppholdet i California – til tross for en høy grad av kulturell nærhet – ble for meg en materialisering av begrepet «fremmedgjøring», som jeg hadde studert teoretisk på studiesirkler i marxisme. Plutselig skjønte jeg fremmedgjøring nesten fysisk. Til tross for en svært velvillig mottakelse representerte den amerikanske highschool-opplevelsen et dykk ned i verdikonflikter, fremmed ungdomsliv og et gjenmøte med en kjønnskultur vi unge radikale kvinner nesten levde for å ta oppgjør med hjemme i 70-talls Norge. Denne like fullt privilegerte migrasjonserfaringen rommet en sterk opplevelse av historie, tradisjon, identitet og hjemlengsel, men den rommet også sakte utvidelse og hjemliggjøring på det nye stedet. Dette til tross for at jeg definitivt skulle tilbake til det norske utgangspunktet.

Var det denne erfaringen som vakte min interesse for migrasjon og flerkulturelle møter? Kanskje var det det.

Ingen eier fenomenet innvandring. Det har forskjellig meningsinnhold i ulike sammenhenger og historiske epoker. Felles ingredienser er like fullt oppbrudd, reise og tilpasning, prosesser som vi trolig alle har opplevd en flik av en eller annen gang i løpet av livet.

Jeg kan dessverre ikke liste opp alle jeg burde takke for sjenerøsitet og innsikt i løpet av de 25 årene jeg har studert internasjonal migrasjon i en eller annen form. De bor i mange kroker av verden, og hører til svært forskjellige sosiale sjikt. Jeg er derfor henvist til en institusjonell og familiær minimumsløsning: Takk til Norges forskningsråd, som i mange runder har finansiert mine internasjonale studier (denne gangen kanskje uten å vite det); takk til kjære kolleger og venner i «migrasjonsgruppa» ved Institutt for samfunnsforskning; takk til biblioteket samme sted; og ikke minst til min mann og forsker-companero, Jon Erik Dølvik, som jeg har reist fra – og med – i etter hvert mange år og mange sammenhenger.

Oslo, august 2006

Grete Brochmann





Innledning

Folk flytter. Dette er et historisk faktum. Utveksling av ideer og arbeidskraft gjennom folkeforflytninger går som en rød tråd gjennom historien. Samtidig har kriger, konflikter og katastrofer presset mennesker ut fra deres hjemmeområder til å søke beskyttelse på fremmed territorium. Så langt tilbake det finnes registreringer, har mennesker vært på vandring eller flukt. Vekslinger mellom faste bosettinger, oppbrudd og forflytninger i ulike former kjennetegner mennesket som art.

Dagens folkevandringer er en forlengelse av denne historien. Samtidig har inndelingen av verden i nasjonalstater, samt den nyere tids utvikling av et omfattende velferdsgap mellom den fattige og den rike delen av verden, gjort sitt til å endre både motivasjonen til å flytte og nasjonalstatenes reaksjoner på forflytningene.

Folkevandringer – eller migrasjon – skaper ofte spenninger og konflikter. På den annen side er konflikter ofte en spore til fornyelse og endring. Det siste århundreskiftet er ikke noe unntak i så måte. Internasjonal migrasjon har i de senere årene blitt et av de mest diskuterte temaer i den vestlige verden, forbundet med turbulens – til og med drama – politisk, sosialt og kulturelt. Vi har sett kart over Europa mange ganger, med fete og tynnere piler som peker inn mot kontinentet fra alle andre verdensdeler – piler som angir større eller mindre strømmer av mennesker på vei til det moderne forjettede land. Og vi har sett fjernsyns-dokumentarer om illegal mennesketransport; fra ødslige grenseområder midt på natten, der migranter prøver å unnslippe det siste nye i høyteknologisk grensekontroll – med Wagner som bakgrunnsmusikk.

Norge har blitt en del av dette kartet – om enn noe motstrebende – i de siste 30 årene. Når det gjelder internasjonal migrasjon, hadde bildet av Norge festet seg som en sender-nasjon – et utvandringsland, gjennom den omfattende folkeforflytningen til USA fra 1860-årene opp til 1920-tallet. En fjerdedel av befolkningen forlot landet – og la bak seg familie, venner, minner og eiendom, men kanskje først og fremst fattigdom eller bristende forhåpninger til framtiden i gamlelandet. I kjølvannet av utvandringen krysset brev, og innimellom også migrantene selv, Atlanterhavet fram og tilbake med historier om det nye livet på den andre siden. Disse historiene, i tillegg til nettverkene og relasjonene som ble utviklet på tvers av havet, er stadig aktive 100 år etter. Utvandringen til USA har nesten en poetisk status i store norske fortellinger, reflektert og reprodusert i dramatisert form, i diverse romaner, billedsamlinger og musikk. Migrasjonsbroen til USA blir tidvis til og med brukt som forklaring på de nære politiske bånd som har eksistert mellom de to landene fram til i dag.

Robert Winder gjør i sin bok Bloody foreigners – om innvandring til Storbritannia – et poeng av at emigranter har en mye høyere, eller mer feiende, status i verdenshistorien enn immigranter. Å reise ut er modig, eventyrlystent, nyskapende og overskridende; å komme inn er usikkert, inkompetent, avhengig og krevende. Emigrasjon symboliserer ny giv; immigrasjon skuffelse. For meg er det en annen dimensjon som er enda mer slående, nemlig statusgapet når det gjelder tid. Gammel migrasjon er langt mer appellerende enn ny. Poesien øker med avstand i tid. Ikke noe sted er dette illustrert bedre enn på Ellis Island i New York – dette eminente og påkostede museet som spiller seg rett inn i den amerikanske nasjonsbyggingsprosessen, der innvandring har en sentral rolle. Gjennom imponerende teknisk utstyr blir besøkende hjulpet i å visualisere følgene av den massive tilstrømningen USA erfarte gjennom en del årtier, med den klare melding: Uten dette hadde «vi» ikke vært de vi er i verden i dag. Det mest prominente uttrykk for denne uvurderlige betydningen er The American Wall of Honor – en svær steinskulptur der amerikanske individer og familier kan kjøpe plass til å få inngravert navnet på sin innvandrede forfar eller formor, for på denne måten å vise respekt for familiens etniske opphav og for den personen som bidro til å skape en framtid for etterslekten i «Den nye verden». Denne vakre ideen er ikke desto mindre en understrekning av at dette dreier seg om «gammel» innvandring.

I Norge har vi ikke noe æresmonument for innvandrere, og inntil nylig trodde (kanskje stadig tror) flertallet av nordmenn at innvandring er et nytt fenomen, som kom til oss med de første fremmedarbeiderne fra fjerne strøk sent på 1960-tallet. Mye av denne boka kommer også til å handle om denne «nye» innvandringen, men la oss først som sist slå fast at utvandrernasjonen Norge også er et gammelt innvandringsland. Trebindsverket Norsk innvandringshistorie 900–2000 understreker, som tittelen antyder, at innvandring har funnet sted fra det tidspunktet man kan snakke om en selvstendig statsdannelse i norsk sammenheng.

Allerede er tre ulike begreper introdusert i forhold til denne bokas tema: migrasjon, emigrasjon/utvandring og immigrasjon/ innvandring. Begrepene, som henger nær sammen, har like fullt ulikt fokus, og berører ulike sider ved samme fenomen. Migrasjon er en samlebetegnelse for det at mennesker (og også faktisk dyr) forflytter seg i geografien. Innvandring og utvandring betegner forflytninger over landegrenser som varer over noe tid – ofte fastsatt til mer enn 6 måneder – og om man vandrer ut eller inn, er avhengig av hvor observatøren befinner seg. En innvandrer er nødvendigvis også en utvandrer, bare fra et annet sted. Hvis for eksempel en arbeidsløs ungdom i Halden flyr til Båtsfjord for å skaffe seg jobb i fiskeindustrien, flytter eller «migrerer» han, men hvis har tar bussen en drøy halvtime til Strømstad i samme ærend, er han en emigrant fra Norge og en immigrant i Sverige. Denne boka skal først og fremst handle om innvandring; hva det er, hva det gjør med folk og samfunn der innvandringen finner sted, og hvordan fenomenet håndteres av myndigheter og politikere. For at vi skal kunne betrakte noe som innvandring, må vi befinne oss et sted – innenfor et territorium. Og territoriet i denne boka vil i de fleste tilfellene være Norge. Mange av problemstillingene er like fullt gjengangere i de fleste rike innvandringsland. Særlig finnes det mange fellestrekk i vesteuropeiske velferdsstater. Jeg kommer til å veksle litt i geografisk fokus for å understreke dette.

Selv om det er nåtiden, eller snarere samtidshistorien, det handler om her, gir de lengre historiske linjer viktige perspektiver for forståelse av det som skjer nå. Hvordan gikk det med innvandrere som kom til landet i tidligere faser? Hva var det som fikk nykommere til å tilpasse seg, og hva var det som skapte konflikter? Hvilke forhold skulle til for at innvandrere ble en del av en felles samfunnsutvikling – det den sosiologiske klassikeren Tocqueville har kalt de langsomme og stille prosesser der samfunnet former seg selv? Hvordan ble ulike grupper mottatt av majoritetsbefolkningen, og på hvilke måter påvirket dette møtet forløpet i tilpasningsprosessen? Hvordan har den typiske forståelsen av «fremmedhet» endret seg over tid? Og ikke minst; hvordan oppfattet innvandreren selv det samfunnet han eller hun havnet i – personene og folkeskikken? Hva har skjedd med innvandrerne selv, og hvordan har de påvirket samfunnet? Disse store og grunnleggende spørsmålene kan jeg ikke gi entydige svar på. Poenget må være å se hvilke perspektiver som åpner seg for vår samtid ved å følge sporene bakover i tid. Finnes det mekanismer og prosesser knyttet til kulturmøter og det som i dag kalles etniske konflikter, som danner mønstre gjennom historien? Eller har klasseforhold vært viktigere i å prege møtet mellom nykommere og innvånere?

«Integrasjonspolitikken har spilt fallitt», blir det ofte sagt i dagens offentlighet. Det vises til mistilpasning, kulturkonflikter og marginalisering i kjølvannet av den såkalt nye innvandringen. Tidsperspektivet er fra tidlig på 1970-tallet, 35 år, altså det man vanligvis regner som én generasjon. Historisk sett er det en kort periode. Et grunnleggende spørsmål i dagens situasjon er om slike utsagn er uttrykk for en ahistorisk utålmodighet, og at lærdommen fra historien i stedet tilsier optimisme på sikt. Eller er verden i dag så forskjellig fra tidligere tider at historiske erfaringer er irrelevante, slik at alarm og beredskap forsvarer sin plass?

De store sveip og de lange linjer skjuler nødvendigvis både kontekst og unntak, men kan like fullt bøte på noe av forskerens nærsynthet. Samtidsforskeren studerer et landskap der både figur og bakgrunn er i bevegelse. For å gripe spenningen mellom kontinuitet og forandring må nåtiden omgjøres til fortid og løpende prosesser holdes fast. Man må gjennomføre den umulige øvelsen det er å tre ut av landskapet, eller i det minste skape tilstrekkelig distanse til å kunne fokusere. Historien kan hjelpe oss i denne øvelsen, slik at vi ikke blir hjemmeblinde i vår egen periode. Det vi kan slå fast med blikket utover og bakover på samme tid, er at innvandring til Norge i dag skiller seg fra tidligere epoker på hovedsakelig fire måter: omfang, mangfold, reisedistanse og sosial sammensetning.

Antallet som kommer i dag (andelen av befolkningen), er vesentlig større enn i tidligere epoker, selv om det interessant nok også har vært betydelige tall før i historien: I år 1900 var 2,9 prosent av befolkningen født i utlandet. I 2005 var dette tallet 6,5. I tillegg har økningen i antallet som kommer, vært stor i de senere årene. I det minste i en overgangsperiode føder innvandrerkvinner også flere barn enn norske.

Innvandring før som nå representerer et svært sammensatt fenomen. Typen innvandring har variert avhengig av hvorfor folk kom, hvorvidt de planla å bli eller bare være på midlertidig opphold, tidspunktet for ankomsten og forholdene i samfunnet da, lengden på oppholdet samt personlige karakteristika som sosial status, politiske meninger, religion og hudfarge.

Sammensetningen av innvandrerbefolkningen er i dag vesentlig mer mangfoldig når det gjelder nasjonal, kulturell og religiøs bakgrunn; i 2005 bodde det i Norge personer med bakgrunn fra over 200 land. Det er også en klar tendens gjennom norgeshistorien at folk kommer fra stadig fjernere strøk. Inntil 1960-tallet var det bare få unntak fra bildet av en helt dominerende hvit, vestlig innvandrerbefolkning – hovedsakelig fra «nærområdene» – Norden og Vest-Europa/USA. I eldre tid kom innvandrere også hovedsakelig fra de nærmeste områdene – Norden først og fremst – og innenfor Norden flest fra Sverige. Andelen fra Europa utenfor Norden har vært tilstedeværende hele veien, men har gradvis utgjort en større andel. Den mest markerte endringen er de siste to tiårs vekst i innvandringen fra land utenfor Vest-Europa og USA.

Og med innvandringen fra fjernere strøk har også den sosiale sammensetningen av innvandrerbefolkningen endret seg. Innvandrere er jevnt over fattigere i dag i forhold til majoritetsbefolkningen enn i tidligere epoker. Selv om alle perioder kjennetegnes av innvandrere fra mange ulike grupper, var den typiske innvandreren i middelalder og tidlig moderne tid fra overklassen, ofte til og med i en overordnet posisjon i forhold til de fleste nordmenn. Derimot kommer gjerne samtidens innvandrere og særlig flyktninger inn i de lavere sjiktene i arbeidslivet, eller havner – i det minste i en overgangsperiode – som klienter helt utenfor arbeidsmarkedet.1

Alle disse fire punktene er viktige for diskusjoner om «hvordan det går» i samtiden – forutsetningene for gjensidig tilpasning over tid, løsing av konflikter og problemer, samt utnyttelse av nye impulser utenfra til berikelse for samfunnet som helhet.

Vi vet ennå ikke «hvordan det går». Nye folk kommer hele tiden. Det er snakk om løpende prosesser som ikke «sluttføres» – oppsummeringer skjer ut fra mer eller mindre vilkårlig etablerte stoppesteder, og hele tiden «løper vannet mens mølleren sover».

Vi må ha med oss ytterligere to forhold i samtiden som kanskje gjør dagens innvandring til noe annet enn tidligere. For det første gjør mediesamfunnet at fenomenet innvandring reflekteres og diskuteres i hver krok av samfunnet. Innvandring får mye oppmerksomhet i offentligheten – kanskje mer enn omfanget på 8,3 prosent skulle tilsi. Men denne utviklingen har skjedd raskt og har skapt uro, trolig også på grunn av framskrivninger som antyder fortsatt sterk vekst i innflyten.

Det var først på slutten av 1980-tallet at innvandring virkelig ble en mediesak i norsk sammenheng. Selv begynte jeg å studere internasjonal migrasjon helt på slutten av 1970-tallet, et tema som da ble betraktet som sært og litt eksotisk – i den grad man overhodet visste hva migrasjon var. I løpet av de følgende 25 årene har migrasjon og innvandring blitt et sentralt tema på de fleste studieområder innenfor samfunnsfag og humaniora: økonomi, sosiologi, psykologi, pedagogikk, antropologi, geografi, statsvitenskap, språkfag, litteratur og historie. I Sverige har de til og med etablert et eget fag på området: IMER – internasjonal migrasjon og etniske minoriteter – som kan studeres på alle nivåer. Interesse og etterspørsel etter kunnskap fra presse, offentlig forvaltning og fra utdanningsinstitusjoner har nærmest eksplodert de siste 10–15 årene. Denne oppmerksomheten er, som så ofte, tvetydig. Den kan på den ene siden bidra til alminneliggjøring og aksept, men kan også føre til stigmatisering og konfliktskaping. Holdningsendring kan ta flere retninger.

For det andre er innvandring knyttet til internasjonalisering, eller globalisering om man vil, på flere måter. På den ene siden er innvandring per definisjon et internasjonalisert tema – folk flytter på tvers av nasjonale grenser. I tillegg er fenomenet nær forbundet med andre internasjonaliseringsprosesser: Transportrevolusjon, spredning av informasjonsteknologi og kommunikasjonsmangfold har gjort det lettere å reise – og også i en viss forstand å flytte. Og det har blitt lettere å reise fram og tilbake mange ganger. Følgelig har det også blitt enklere å opprettholde kontakten med gamlelandet når man først har flyttet. Migranter bidrar således selv til å internasjonalisere verden. Én virkning av dette kan være at innvandrere i mindre grad orienterer seg definitivt mot ett samfunn. Pendling mellom kulturer og sosiale sammenhenger kan gjøre at integrasjon dermed får et lengre og mindre entydig forløp. På den andre siden er virkningene av internasjonalisering på grensekryssende migrasjon mange og motstridende. Oppmerksomheten har økt proporsjonalt med oppfatningen av innvandring som problem, og herav myndighetenes mer og mer iherdige forsøk på å kontrollere innreisen. I en verden av vinnere og tapere vil taperne ikke forsvinne – de vil i stigende grad prøve å komme seg over på den heldige siden, inspirert av de moderne medienes intense reklamekampanjer i land utenfor velstanden. Mellommenn i både sender- og mottakerland har for lengst etablert sine internettsider med oppdatert informasjon om muligheter og begrensninger i det internasjonale feltet. Utviklingen av menneskerettigheter har gjort at mottakerlandene har gitt seg selv begrensninger når det gjelder hvordan de kan behandle utlendinger innenfor landegrensene. Dette har gjort det enda mer presserende for disse landene å begrense mulighetene til innreise – for grupper som ikke er etterspurt. Samtidig lever arbeidsmarkedene sitt eget liv, og sender levedyktige signaler til verden utenfor om arbeid og utkomme om en bare ikke gir seg, og kan ta til takke med ukurante forhold. Økt mobilitet internasjonalt i kombinasjon med presset på de europeiske grensene har bidratt til økt internasjonalisering også av innvandringspolitikken. EU har i stigende tempo utviklet felles politikk på sentrale områder innenfor innvandringsfeltet i de siste 10 årene, og Norge har valgt å bli en del av denne politikken gjennom Schengen- og EØS-avtalen til tross for at landet ikke har ønsket fullt medlemskap i Unionen.

Migrasjonstemaet fikk en ny og dramatisk vending ved det som for ettertiden vil bli hetende blott og bart 11. september. Det nye århundret hadde knapt trukket pusten før angrepet på The Twin Towers åpnet for – og trolig nødvendiggjorde – ekstraordinære tiltak for å hindre grenseoverskridende terror. 11. september 2001 ble en kraftfull påminnelse om sårbarheten til de rike, teknologisk avanserte landene, og en synliggjøring av dilemmaer og målkonflikter som eksisterer i et internasjonalisert samfunn. 11. september, med de etterfølgende angrepene i Madrid og London, skjedde samtidig med en økende erkjennelse i særlig Vest-Europa av behovet for innvandring – for å tette huller i arbeidsmarkedet og, etter manges syn, for å bøte på de lave fødselstallene i mange av de rike landene.

En selektiv oppfatning av innvandring er ikke noe nytt i historien. Ønskede og uønskede nykommere har alltid eksistert side om side i mottakersamfunnets forståelse. Det som derimot er nytt, og som har utviklet seg i kjølvannet av internasjonalisering, økt mobilitet og framveksten av rettighetssamfunnet, er kategorivrimmelen og et finsiktet reguleringsvesen i kombinasjon med stadig mer avanserte kontrollmetoder. Alle disse leddene stiller store krav til både lovgivning og administrasjon hvis man har idealer om en viss rettferdighet og forutsigbarhet i systemet. Både internasjonale og nasjonale forhold har gjort rettsutviklingen svært komplisert. Jeg satt fra 2002 til 2004 i et uavhengig ekspertutvalg som skulle utrede og utarbeide forslag til ny utlendingslov. Etter år med lappeteppe-tilskudd av regler og forskrifter var forenkling et sentralt anliggende i mandatet. Likevel ble sluttproduktet en NOU på 450 store og tettskrevne sider. Mange ganger underveis hadde jeg følelser og refleksjoner rundt hva slags fenomen innvandring er som avstedkommer så ufattelig mange kompliserte avveininger og tunge dilemmaer. Nesten ethvert punkt bød på tankekors og målkonflikter, der levende menneskers livskvalitet ble berørt.

Jeg hører til dem som tror at kompleksiteten i feltet ikke vil avta. Vi må trolig også i fortsettelsen leve med de motstridende føringer og de følelsesmessige dilemmaer. Innvandring har for lengst etablert seg som et sosialt faktum, men åpne grenser er etter min mening ikke noen realistisk mulighet i dag – ikke før de viktigste senderlandene har kommet opp på et vesentlig høyere utviklingsnivå og velferdsgapet ikke lenger er så stort. Her påhviler det de rike landene et stort ansvar, også som et motstykke til den restriktive innvandringspolitikken. Norge har – i likhet med andre vesteuropeiske velferdsstater – siden 1970-tallet prøvd å styre innvandringen etter etterspørselen i arbeidsmarkedet samt forpliktelser gjennom internasjonale regelverk. Innvandringspolitikken har vært styrt av ønsket om å opprettholde et velregulert arbeidsmarked og et godt fungerende velferdssystem. Kort og godt – man har ønsket å bevare samfunnsstrukturen som har vært utviklet i landet etter andre verdenskrig. Dette har avtegnet seg som en kombinasjon av realpolitikk og humanisme.

Innvandring har vært en dynamisk understrøm i mange historiske epoker. Fenomenet er i konstant utvikling og endring. Innvandrere har forandret samfunn før, og det vil skje igjen. Hva tilbakeblikk forteller oss mer enn noe, er betydningen av historisk kontekst i innvandringsstudier. Det vil derfor også være foranderlige svar på spørsmålet – hva er innvandring?

Jeg skal i denne lille boka tegne noen bilder innenfor dette svære feltet, som berører nær sagt alt av relevans for menneskelig virksomhet i dagens samfunn, og som innebefatter så vel emigrantens mot, overskridelse og nyskapning som immigrantens mismot, avhengighet og skuffelse. Boka kunne vært skrevet på et utall forskjellige måter, og med veldig forskjellig utvalg av innfallsvinkler og temaer. Hva jeg faktisk har valgt å skrive om, er naturlig nok preget av det jeg kan noe om, og det jeg er spesielt interessert i. Således vil sikkert noen hevde at den har en slagside mot politikk og samfunn, og langt på vei ha rett i det.

Boka inneholder mange spørsmål og noen svar, og vil gjennom seks kapitler berøre ulike dimensjoner ved innvandring: Kapittel 1: Drivkreftene; hva får folk til å flytte før og nå, og hvordan har mottakerstatene kontrollert eller ikke kontrollert innvandrere gjennom historien? Kapittel 2: Velferdsstaten som premiss for innvandringspolitikk og som integrasjons-aktør overfor nykommere – statens interesser og statens ansvar. Kapittel 3: Innvandrerne selv, mennesker og demografi – hvem kom, hvor mange, når og på hvilken måte? Kapittel 4: Mottakernasjonen – det norske i forandring, den vanskelige kulturen – og flerkulturen, hvordan skape nasjonalt samhold i flerkulturelle samfunn? Kapittel 5: Arbeid og innvandring – en ny tid i emning, internasjonalisering av innvandringspolitikken gjennom EU og behov for utenlandsk arbeidskraft. Kapittel 6: Mangfoldssamfunnets indre motsetninger, nye utfordringer og nye tilfang – Det flerkulturelle Norge.

